kardosdrur/scandi-wiki huggingface dataset:
Bobby Moore

Robert Frederick Chelsea "Bobby" Moore OBE (12. april 1941 – 24. februar 1993) var en engelsk fodboldspiller, der som forsvarsspiller var anfører på det engelske landshold, der vandt guld ved VM i 1966. Han opnåede hele 108 kampe for landsholdet, hvilket i en årrække var rekord i landet.

Klubkarriere 
Moore spillede langt størstedelen af sin karriere hos London-klubben West Ham United, som han debuterede for den 8. september 1958 i en alder af kun 17 år. Han var tilknyttet klubben de følgende 16 sæsoner, og nåede at spille mere end 500 ligakampe for holdet. I 1964 var han med til at vinde FA Cuppen. 

Efter at være blevet en klublegende i West Ham skiftede Moore i 1974 til London-rivalerne Fulham F.C., hvor han var tilknyttet de følgende tre sæsoner. Han afsluttede sin karriere med to kortvarige ophold i de amerikanske klubber San Antonio Thunder og Seattle Sounders. 

Sidste klub i karrieren var den danske 3. divisionsklub Herning Fremad, der som en af de første danske klubber satsede på professionel fodbold. Moore spillede ni kampe for klubben i 1978, inden han stoppede karrieren som aktiv fodboldspiller. Bobby Moore er den eneste verdensmester i fodbold, der har spillet i en dansk klub.

Landshold 
Moore nåede igennem sin karriere at spille 108 kampe og score to mål for Englands landshold, hvilket var landskampsrekord i en årrække, før den blev slået af målmanden Peter Shilton. Han spillede sin første kamp for landsholdet den 20. maj 1962 i et opgør mod Peru. Kort tid efter blev han udnævnt til landsholdets anfører, en position han beholdt resten af sin landsholdskarriere, der sluttede i 1973.

Moore stod i spidsen for det engelske hold der blev verdensmestre ved VM i 1966 på hjemmebane, efter finalesejr over Vesttyskland. Han førte også holdet til EM i 1968 og VM i 1970, ligesom han i starten af sin karriere var reserve ved VM i 1962.

Trænerkarriere 

Efter at have stoppet sin aktive karriere i 1978 kastede Moore sig over trænergerningen. Han var manager for de engelske klubber Oxford City og Southend United, ligesom han i en kort periode stod i spidsen for klubben Eastern AA fra Hong Kong.

Død 
I 1991 kom det frem at Moore led af tarmkræft, en sygdom der to år senere, den 24. februar 1993, resulterede i hans død i en alder af blot 51 år. Hans begravelse blev afholdt den 2. marts samme år, og i forbindelse med den første efterfølgende hjemmekamp for hans hjerteklub West Ham United, var der en større mindehøjtidelighed på klubbens hjemmebane Upton Park.

Noter

Eksterne henvisninger 

 Bobby Moores mindeside 
 Spillerinfo

Fodboldspillere fra England
Fodboldspillere fra West Ham United F.C.
Fodboldspillere fra Fulham F.C.
Fodboldtrænere fra England
Verdensmestre i fodbold
Personer tildelt Officer of the Order of the British Empire
Fodboldspillere fra Seattle Sounders
Jack Charlton

John "Jack" Charlton OBE (født 8. maj 1935 i Ashington, England, død 10. juli 2020 i Northumberland) var en engelsk fodboldspiller, der som midterforsvarer på det engelske landshold var med til at vinde guld ved VM i 1966. Han deltog desuden ved EM i 1968 og VM i 1970. Han er storebror til en anden fodboldspiller og verdensmester, Bobby Charlton.

På klubplan tilbragte Charlton hele sin 21 år lange aktive karriere hos Leeds United, som han nåede at spille over 750 ligakampe for. Han var med klubben med til at vinde både det engelske mesterskab, FA Cuppen og Liga Cuppen.

Efter sit karrierestop var han i en årrække træner. Han stod i spidsen for både Middlesbrough F.C., Sheffield Wednesday og Newcastle United, men var mest kendt for sine ni år som ansvarlig for Irlands landshold. Her førte han holdet frem til både EM i 1988, VM i 1990 samt VM i 1994.

Kildeangivelser

Eksterne henvisninger 
 
 Jack Charlton på mightyleeds.co.uk

Fodboldspillere fra England
Fodboldspillere fra Leeds United F.C.
Fodboldtrænere fra England
Verdensmestre i fodbold
Personer tildelt Officer of the Order of the British Empire
Deltagere ved verdensmesterskabet i fodbold 1966
Deltagere ved det europæiske mesterskab i fodbold 1968
Deltagere ved verdensmesterskabet i fodbold 1970
Æresborgere i Dublin
Jens Christopher Schurmann

Jens Christian Schurmann (16. juni 1812 på Sallerupgård ved Faaborg – 10. december 1891) var en dansk politiker, seminarieforstander og præst.

Jens Christian Schurmanns far, Johannes Nicolai Schurmann, var forpagter og moren var Jacobine Caroline født Hasner. 1830 blev han student fra Nyborg med egregie (udmærkelse ved embedseksamen) for dansk og latin, og så længe han levede, vedblev han at skrive sit modersmål rent og elske de latinske klassikere. Til trods for trange kår i sin studentertid tog han 1835 teologisk eksamen med egregie. Han fik nu Borchs Kollegium, blev pronotar ved det teologiske fakultet og en skattet manuduktør. Tillige fortsatte han sine studier, deltog i "Lyceums" latinske disputereøvelser og var medbestyrer i "Studentersamfundet". 1846 blev han residerende kapellan ved Frue Kirke i Aalborg og sognepræst til Sønder Tranders.

Grebet af de politiske og nationale strømninger blev han repræsentant for Aalborg i den grundlovgivende Rigsdag, hvor han indtog en fremskudt plads og var medlem af det snævrere grundlovsudvalg. Efter opfordring fra kultusminister Johan Nicolai Madvig overtog han 1851 pladsen som forstander for seminariet i Skårup (og tillige som sognepræst), og i sin 40årige virksomhed her viste han sig som en af vore dygtigste seminarieforstandere. Ved sine grundige kundskaber og sit klare hoved var han en fortrinlig lærer, og ved sin åndelige overlegenhed udøvede han en gavnlig påvirkning på eleverne. han misbilligede seminariereformen af 1867, hvis uheldige følger han forud havde påvist.

Sin seminariegerning elskede han, og hverken Ribe bispestol, der blev tilbudt ham 1867, eller udsigten til at blive landstingsmand eller kultusminister fristede ham. Schurmann var medlem af Kirkekommissionen af 1868, og ministeriet æskede ofte hans betænkninger i seminariespørgsmål. 1859 blev han titulær professor og 1879 æresdoktor i teologi. 1853 udgav Schurmann Historiske Efterretninger om det kgl. Skolelærerseminarium i Skaarup 1803-53 og senere årlige programmer; desuden skrev han nogle pjecer og afhandlinger i tidsskrifter, deriblandt Valkendorferne paa Klingstrup (i Samlinger til Fyens Historie og Topografi IX). Ved sin afsked 1891 blev han Kommandør af Dannebrog (2. grad). Han døde 10. december samme år.

Ægtede 28. april 1847 Cathrine Marie Jensen, datter af sognepræst Chr. Jensen i Kirke Saaby og Kisserup og Cathrine Marie født Schurmann.

Medlemmer af Den Grundlovgivende Rigsforsamling
Teologer fra Danmark
Danskere i 1800-tallet
Personer fra Fyn
Kommandører af Dannebrog
Skolefolk fra Danmark
Personer i Dansk Biografisk Leksikon
Titulære professorer fra Danmark
Æresdoktorer
Ansar al-Islam

Ansar al-Islam (kurdisk ئەنسارولئیسلام) var en kurdisk sunni-islamistisk gruppe, hvis formål var at fremme en radikal fortolkning af Islam. Gruppen, der af USA blev anset som en terrorgruppe, blev i september 2001 dannet i de kurdisk-kontrollerede nordlige provinser i Irak nær den iranske grænse, med baser i første omgang i og i nærheden af landsbyerne Biyara og Tawela, nordøst for Halabja.

Den 29. august 2014 kom en erklæring på vegne af 50 ledere af Ansar al-Islam som meddelte, at gruppen var at fusionere med Islamisk Stat, og dermed officielt opløste organisationen. Men nogle af medlemmerne indenfor Ansar al-islam afviste denne fusion, og fortsatte med at fungere som en uafhængig organisation.

Ledere 
 Abu Abdullah al-Shafi'i (til 2001)
 Mullah Krekar (2001 - 2003)
 Abu Abdullah al-Shafi'i (2003 - )
 Sheikh Abu Hashim al Ibrahim (2011 -

Danske medlemmer 
 Mustapha Darwich Ramadan

Referencer 

Terrorgrupper
Etableret i 2001
George Cohen

George Reginald Cohen MBE (født 22. oktober 1939 i London, England, død 23. december 2022) var en engelsk fodboldspiller, der som højre back på det engelske landshold var med til at vinde guld ved VM i 1966. På klubplan tilbragte han hele sin 13 år lange aktive karriere hos Fulham F.C.

Referencer

Eksterne henvisninger 
 Spillerinfo

Fodboldspillere fra England
Deltagere ved verdensmesterskabet i fodbold 1966
Fodboldspillere fra Fulham F.C.
Verdensmestre i fodbold
Personer tildelt Member of the Order of the British Empire
Mustapha Darwich Ramadan

Mustapha Darwich Ramadan var en dansk forbryder og tidligere militær-officer fra Libanon, der var medlem af Ansar Al-Islam. Han begik i 1997 væbnet røveri mod en pengetransport fra Arbejdernes Landsbank, hvorefter han blev idømt 3 års fængsel i Vridsløselille Statsfængsel. Efter sin løsladelse begik han et nyt røveri og rejste derefter i sommeren 2001 til Irak, hvor han levede under navnet Abu Mohammed Lebnani og arbejdede tæt sammen med Abu Musab al-Zarqawi. Han kæmpede for Saddam Hussein under Irak-krigen og stod bag flere kidnapninger og henrettelser i Irak, men døde i Fallujah.

Tjek fødsels- og dødsår
Terrorister
Stå op

Stå op er et dansk tv-program som blev sendt på Kanal 5 fra 2008 til 2009. Uffe Holm fortæller meget pinlige og meget sjove historier om publikummet. Når skiltet bag ham blinker skal den omtalte person rejse sig og få en gave.

Programmer på SBS TV
Humorprogrammer fra Danmark
Danske tv-serier fra 2000'erne
Tory

Tory er et udtryk, der anvendes om forskellige politiske partier i engelsktalende lande.

Det blev anvendt første gang i slutningen af det 17. århundrede i England formodentlig om partiets politiske holdning, som ofte var konservativ i modsætning til whiggernes.

Historie 
Udtrykket stammer fra irske tóraidhe, forfulgt mand, som blev brugt om en irsk fredløs og senere om enhver sammenslutning af bevæbnede enheder (fx landevejsrøvere).
 
Engelske toryer var fra den engelske revolution i 1688 til reformloven i 1832 kendetegnet ved deres stærke royalistiske tilhørsforhold, støtte til den engelske kirke og uvilje mod at reformere.

Toryerne var en egentlig organisation, som sporadisk var ved magten.

Efter 1832 og ændringen af Tory-partiet til det Konservative Parti blev udtrykket tory et synonym for et medlem af det engelske Konservative Parti eller for partiet i almindelighed.

Storbritanniens historie
Tidligere britiske politiske partier
Konservative partier
Aguntum

Aguntum var en romersk bosættelse beliggende i den nuværende østrigske delstat Tyrol omkring 4 km øst for Lienz. Kejser Claudius ophøjede bosættelsen til den autonome by Municipium Claudium Aguntum. Et lille område er i dag udgravet og åbent for offentligheden.

Historie 
Kejser Augustus' stedsønner erobrede i 15 f.Kr. alpelandene, og områderne blev herefter indlemmet i den romerske provins Noricum. Aguntum havde sin blomstringsperiode i det 1. og 2 århundrede e.Kr., og den blev under kejser Claudius ophøjet til Municipium samtidig med Juvavum (Salzburg), Teurnia, Celeia. Dele af byens område strakte sig fra det nuværende østtyrol til Pustertal og dens sidedale. Auguntums indflydelse strakte sig fra Felber Tauern i nord til Kärntner Tor i syd samt fra Mühlbach i Pustertal i vest til Gailtal øst.

Byen ernærende sig ved handel, og de vigtigste handelsvarer var metaller, træ, husdyr, harpiks og ost.

I senantikken blev byen ødelagt flere gange af slaverne og bajuvarerne. I det 5. århundrede blev Aguntum sæde for biskoppen af Lavant.

Udgravninger 
Allerede i det 16. århundrede, mens ruinerne endnu var synlige, har man gjort antikke fund. De første egentlige udgravninger af Aguntum fandt sted i det 18. århundrede og siden begyndelsen af det 20. århundrede har Wiens Universitet og det østrigske arkæologiske institut udført udgravninger. I 1991 indgik delstaten Tyrol en aftale med Universitet i Innsbruck om, at universitet har ansvar for udgravningerne. I dag kan man se ruinerne af bymuren, et atriumhus, et termisk bad og et håndværkerkvarter.

Ved udgravning i 2006 blev murene af en rund bygning frilagt, som man først mente var et teater. Sådanne runde bygværker var almindelige i de afrikanske og asiatiske dele af romerriget, man de har sjældent været fundet i den europæiske del. Bygværkets formål er endnu uklart, men der kan være tale om et kultsted eller et forsamlingssted. Mest sandsynligt er det dog, at der er tale om en markedshal, hvor man har solgt kød og fisk.

Museum 
På grund af faren for oversvømmelser og forvitring fra den nærvedliggende flod Wildbach har man bygget en beskyttende mur i 1999, og i tiden efter udbyggedes området til museum. Siden 2005 har det nye museum været tilgængeligt (til erstatning for det tidligere, der lå direkte ved udgravningen) på den anden siden af den hovedvej, der deler i gravningen i to dele.

Eksterne henvisninger 
 Aguntums hjemmeside



Østrigs historie
Østtyrol
Byer og territorier i Romerriget
Kärntner Tor

Kärntner Tor er betegnelsen for en indsnævring af Drautal ved Oberdrauburg i den østrigske delstat Kärnten. Indsnævringen ligger i 632 meters højde og danner grænsen mellem Østtyrol og Kärnten.

Dale i Østrig
Kärnten
Dale i Alperne
Universität Innsbruck

Leopold-Franzens-Universität Innsbruck er det største universitet i den østrigske delstat Tyrol.

Det er beliggende i Innsbruck og blev grundlagt som jesuitgymnasium i 1562, og blev grundlagt som universitet med fire fakulteter i 1669 af den tysk-romerske kejser Leopold I. Det blev senere reduceret til en højskole, men blev gen-grundlagt som universitet i 1826 af kejser Frans II. Universitetet bærer de to grundlæggeres navn.

Universitetet har omkring 21.000 studerende.

Eksterne henvisninger 
 Leopold-Franzens-Universität Innsbruck

Innsbruck, Universitæt
Bygninger, konstruktioner og anlæg i Tyrol (delstat)
Innsbruck
Etableret i 1562
Termer

Termer (latin thermae, af græsk thermai, af therme ’varme’, ’hede’) er betegnelsen for et større romersk badeanlæg.

I badeanlægget gennemgik romerne en fastlagt procedure. Først klædte de sig om i apodyterium, for derefter at bade i et koldt frigidarium. Herefter fortsatte de til det lune bad tepidarium og varmbadet caldarium. Eventuelt kunne badeproceduren afsluttes i svedebadet sudatorium, også kaldet laconicum.

Eksterne henvisninger 

Romersk arkitektur
Badeanlæg
Nordisk Film TV

Nordisk Film TV A/S er Danmarks største tv-produktionsselskab, der trods sit navn siden 2009 har været uafhængig af Egmont koncernen.

Nordisk Film TV's nordiske aktiviteter tæller Nordisk Film TV i Danmark, Sverige og Norge, det finske selskab Banijay Finland samt de danske comedyselskaber Respirator Media og Pineapple Entertainment.

I juli 2015 blev til officielt at Banijay Group fusionerer sine aktiviteter med Zodiak Media hvilket betyder at Mastiff Danmark bl.a. indgår i gruppen fremover , hvormed den nye Nordiske gruppe bliver markedsleder i Norden med en omsætning på 1,35 mia kroner. Det franske medieselskab Vivendi bliver ved fusionen medejer af de samlede aktiviteterKoncernchef for Banijay Nordic er Jacob Houlind.

I januar 2021 flyttede Nordisk Film TV A/S, i kraft af fusionen mellem Banijay Group og Zodiak Media, fra Nordisk Film på Mosedalvej 14 i Valby til produktionsselskabet metronomes adresse på Raffinaderivej 8 ved Kløvermarken på Amager.

Nordisk Film TV blev grundlagt som et datterselskab af filmselskabet Nordisk Film i 1984. Den første produktion var Weekend-TV, som blev sendt på Kanal 2's frekvenser. Frem til 2009 var virksomheden en del af Egmont-koncernen.

Producerede programmer

DR 
 Danmarks skønneste sommerhus
 Vidunderbørn
 I hus til halsen
 Price inviterer
 Mentor
 Blachman
 Maestro
 Undercover Chef
 Hva’ så Danmark
 Danmarks skønneste hjem
 Shane's eventyrlige Jul
 Nationen
 A Royal Family
 Alle mod 1
 Jagten på de forsvundne eventyr

TV2 
 Kurs mod fjerne kyster
 Knæk Cancer
 De brændte børn
 Den Rene Vare
 Voice
 Voice
 CPH Lufthavn
 Zulu Djævleræs 6
 Guider i Paradis
 FC Zulu
 Tak for i aften
 Eleva2ren
 Fak2ren
 Lykkehjulet
 Snurre Snups Søndagsklub
 Carmen & Colombo
 Store Drømme
 Weekend Weekend
 Natholdet
 Taxaquizzen
 GO' Morgen Danmark
 GO' Aften Danmark
 GO' appetit
 Ugen hvor kvinderne byttede mænd
 Klamphuggerne
 Byen hvor Kvinderne gik
 Den nøgne sandhed
 Syv sure Mænd
 Når arven splitter os

TV3 
 Luksusfælden
 Fristet
 Min fede Familie
 Brystgalla
 2900 Happiness
 Uden Adam - med Eva
 Bugbusters

Discovery 
 Den vrede Tømrer
 Eftersøgt
 Hokus Fucking Pokus
 Wipeout
 Bortført af Børnene
 Stripperkongens Piger
 Fornemmelse for mord

Medarbejder bl.a. 
 Morten Resen
 Ida Wohlert
 Mikkel Beha Erichsen
 Katrine Hertz Mortensen
 Michèle Bellaiche
 Cecilie Frøkjær
 Kamilla Walsøe
 Anders Breinholt
 Ibi Støving
 Felix Smith
 Sara Bro
 Nicolai Würtz
 Thomas Luffe
 Vibe Nørgaard

Eksterne henvisninger 
 Nordisk Film TV´s hjemmeside

Referencer 

Valby
Filmselskaber fra Danmark
Etableret i 1984
Pustertal

Pustertal (italiensk: Val Pusteria) er en af de største dale i den østrigske delstat Tyrol og en af Alpernes vigtigste færdselsårer. Dalen strækker sig i vest–øst-retning fra Brixen i Italien og til Lienz i Østrig.

Pustertal er et sjældent eksempel på en dal, der ikke skifter navn ved et bjergpas eller vandskel. I vest er Pustertal således dalen til floden Rienz (italiensk Rienza), som flyder vestover til Eisack (Isarco). I øst er den derimod dal til Drau (Drava), som flyder østover til Donau. Vandskellet mellem disse to floder er ikke et bjerg, men et forholdsvis fladt plateau (Toblacher Feld).

Siden 1920 er Pustertal delt ca. 4 km vest for Sillian mellem Italien (Sydtyrol) og Østrig. Men dalens vestlige del er overvejende tysksproget (92 %).

Vigtige større byer i Pustertal er, fra vest til øst, Brixen (Bressanone, som ikke ligger i, men ved indgangen til Pustertal), Bruneck (Brunico), Welsberg (Monguelfo), Toblach (Dobbiaco), Innichen (San Candido), Sillian, Mittewald og Lienz.
Byene ligger mellem 559 og 1.256 moh.

Pustertal afgrænses af store bjerge på begge sider: I nord ligger Centralalperne med Zillertal Alperne (op til 3.510 m), Hohe Tauern og Defereggengebirge; i syd Dolomitterne, som også når over 3.000 m. Pustertal har flere sidedale; de største er Tauferer Ahrntal i nord, og det næsten rent ladinsksprogede Val Badia (tysk Gader- eller Abteital) i syd.

Historie 
Fra 788 udgjorde Pustertal en gau i Frankerriget. På denne tid var dalen ladinsktalende i vest og slavisktalende i øst. Gauene blev forvaltet af gaugrever, I 1091 blev fyrstbiskopen af Brixen indsat som Pustertals greve af kejser Henrik IV. I løbet af 1200-tallet lykkedes det greverne af Tyrol og Görz at overtage det meste af fyrstbiskopens territorier. Da dette grevskab blev delt i 1271, faldt Pustertal til den görziske linje og forblev hos denne frem til 1500. Dalen omfattede imidlertid en række gejstlige enklaver som lå under fyrst(ærke)biskoperne af Brixen (Assling, Bruneck, Val Badia) respektivt Freising (Innichen). Disse kom ikke til Tyrol før i 1803.

Dale i Italien
Dale i Østrig
Trentino-Alto Adige
Sydtyrol
Dale i Alperne
Guatemalas rigsvåben

Guatemalas rigsvåben er designet af den schweizisiske kunster og gravør Jean-Baptiste Frener, der levede i
Guatemala fra 1854 til sin død i 1897. Det indgår også i landets flag.

Våbnet består af:
 En krans af olivengrene, der repræsenterer sejr
 Nationalfuglen quetzal, der symboliserer frihed
 En pergamentrulle med datoen 15. september 1821, som er datoen for Centralamerikas løsrivelse fra Spanien
 To krydsede Remington-rifler, hvilket indikerer Guatemalas villighed til at forsvare sig selv med væbnede styrker om nødvendigt
 To krydsede sværd, hvilket refererer til ære

Eksterne henvisninger 
 Om rigsvåbenet på Flags of the World

Rigsvåbener
Heraldik
Rigsvåben
Geoff Hurst

Sir Geoffrey Charles "Geoff" Hurst MBE (født 8. december 1941 i Ashton-under-Lyne, England) er en tidligere engelsk fodboldspiller, der som angriber på det engelske landshold var med til at vinde guld ved VM i 1966. Her blev han verdensberømt for i finalen mod Vesttyskland at score et hattrick i den engelske sejr på 4-2.

Klubkarriere 
Hursts aktive karriere strakte sig fra 1959 til 1976, og langt størstedelen af tiden blev tilbragt hos West Ham United, som han spillede for i 13 år. Hos London-klubben var han med til at vinde både FA Cuppen i 1964 og Pokalvindernes Europa Cup i 1965. 

I 1972 forlod Hurst West Ham United og skiftede til Stoke City, hvor han spillede de følgende tre sæsoner. Efter et kort ophold hos West Bromwich afsluttede han sin karriere med udlandsophold hos først Seattle Sounders i USA og siden irske Cork Celtic.

Landshold 
Hurst nåede gennem sin karriere at spille 49 kampe og score 24 mål for Englands landshold. Han repræsenterede sit land i årene mellem 1966 og 1972, og var derfor hel ny på landsholdet, som han var med til at gøre til verdensmester ved VM i 1966 på hjemmebane. Han deltog efterfølgende også ved EM i 1968 og VM i 1970.

VM-finalen 1966 
Den absolutte stjernestund i Hursts karriere var VM-finalen den 30. juli 1966 på Wembley Stadium i London, hvor de engelske værter stod overfor ærkerivalerne Vesttyskland. Hurst scorede, som den eneste spiller i verdenshistorien indtil videre, et hattrick i kampen. Det ene af målene, der faldt i 1. halvleg af den forlængede spilletid, var det legendariske og omdiskuterede fantom-mål, hvor bolden efter et skud fra Hurst slog ned på/bag stregen. (Se målet på Youtube under de eksterne henvisninger) Kampens schweiziske dommer dømte mål, og senere scorede Hurst også til slutresultatet 4-2.

Trænerkarriere 
Efter Hurst stoppede sin aktive karriere var han fra 1979-1981 manager for London-klubben Chelsea F.C. Han stod i spidsen for klubben i alt 79 kampe.

Eksterne henvisninger 

 Spillerinfo

Fodboldspillere fra England
Fodboldspillere fra West Ham United F.C.
Fodboldspillere fra Stoke City F.C.
Fodboldspillere fra West Bromwich Albion F.C.
Fodboldtrænere fra England
Verdensmestre i fodbold
Personer tildelt Member of the Order of the British Empire
Fodboldspillere fra Seattle Sounders
Fodboldtrænere fra Chelsea F.C.
Pärnumaa

Pärnu (estisk: Pärnu maakond), eller Pärnumaa,  er et af Estlands 15 amter (maakond) og er beliggende i den sydvestlige del af  landet. Pärnu grænser til Läänemaa og Raplamaa i nord, Järvamaa og Viljandimaa i øst, Letland i syd og Rigabugten i vest.

Kommuner 

Amtet  er inddelt i 7 kommuner. Det er en bykommune (estisk: linnad) og seks landkommuner (estisk: vallad).

Bykommune
 Pärnu
Landkommuner:
 Häädemeeste
 Kihnu
 Lääneranna
 Pőhja-Pärnumaa
 Saarde
 Tori

Amter i Estland
Gerry Byrne

Gerald "Gerry" Byrne (født 29. august 1938 i Liverpool, England, død 28. november 2015) var en engelsk fodboldspiller, der som venstre back på det engelske landshold var med til at vinde guld ved VM i 1966. På klubplan tilbragte han hele sin tolv år lange aktive karriere hos Liverpool F.C. i sin fødeby.

Eksterne henvisninger 
 Spillerinfo

Fodboldspillere fra England
Deltagere ved verdensmesterskabet i fodbold 1966
Fodboldspillere fra Liverpool F.C.
Verdensmestre i fodbold
Roger Hunt

Roger Hunt MBE (født 20. juli 1938 i Golborne, England, død 27. september 2021) var en engelsk fodboldspiller, der som angriber på det engelske landshold var med til at vinde guld ved VM i 1966. Han deltog også ved VM i 1962 og EM i 1968.

På klubplan var Hunt tilknyttet de engelske klubber Liverpool F.C. og Bolton Wanderers, hvoraf langt den største del af tiden blev tilbragt hos Liverpool. Her var han med til at vinde to engelske mesterskaber og én FA Cup-titel.

Hunt blev i 2000 optaget i Order of the British Empire, og kaldt Sir af Liverpools tilhængere selvom han aldrig blev slået til ridder, men for sin gentleman-opførsel og beskedne gemyt.

Referencer

Eksterne henvisninger 

 
 Spillerinfo

Fodboldspillere fra England
Fodboldspillere fra Liverpool F.C.
Fodboldspillere fra Bolton Wanderers F.C.
Verdensmestre i fodbold
Personer tildelt Member of the Order of the British Empire
Deltagere ved verdensmesterskabet i fodbold 1962
Deltagere ved verdensmesterskabet i fodbold 1966
Deltagere ved det europæiske mesterskab i fodbold 1968